গতকাল সকাল ৭টা থেকেই বিশ্ববিদ্যালয়ের মূল ফটকে অবস্থান নিতে শুরু করেন শিক্ষার্থীরা। কাস-পরীক্ষা বর্জন করে প্রবল বর্ষণের মধ্যেও ফটকের সামনে অবস্থান নিয়ে বিক্ষোভ করেন শত শত শিক্ষার্থী। সকাল ৯টায় শাখা ছাত্রলীগের সাধারণ সম্পাদক ইমরান খান গিয়ে ছাত্রদের সাথে ‘একাত্মতা’ জানান। তিনি বলেন, শিক্ষার্থীদের দাবি যৌক্তিক। আমরা তাদের পাশে আছি। তবে কেউ যাতে বাইরে থেকে এসে বিশৃঙ্খলা করতে না পারে সেদিকে সবার খেয়াল রাখতে হবে। এ সময় ছাত্রলীগের নেতাকর্মীরা ছয়জন বহিরাগতকে আটক করে পুলিশে দেন। এ ব্যাপারে প্রক্টর জহির উদ্দিন আহমেদ সাংবাদিকদের বলেন, ছাত্রদের বিক্ষোভের সময় কিছু বহিরাগতকে দেখা যায়। বিষয়টি যাচাই করতে তাদের পুলিশে সোপর্দ করা হয়েছে।